32007D0030
L 008/59
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за определяне на преходни мерки за търгуването на някои продукти от животински произход, получени в България и Румъния
(нотифицирано под номер C(2006) 7028)
(текст от значение за ЕИП)
(2007/30/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния (1), и по-специално член 4, параграф 3 от него,
като взе предвид Акта за присъединяване на Република България и Румъния (2), и по-специално член 42 от него,
като има предвид, че:
(1)
От 1 януари 2007 г. продукти от животински произход, получени в България и Румъния (новите държави-членки), ще трябва да бъдат предлагани на пазара в съответствие със съответните общностни правила, по-специално по отношение на структурата и хигиената в предприятията, както и контрола и здравното маркиране на продуктите.
(2)
По-специално тези продукти ще бъдат обект на изискванията, определени в Регламент (EО) № 852/2004 на Европейския парламент и на Съвета от 29 април 2004 г. относно хигиена на храните (3) и Регламент (EО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (4).
(3)
Някои продукти от животински произход, получени в България Румъния преди 1 януари 2007 г., могат да бъдат на склад след тази дата. Въпреки това, тези продукти от животински произход могат да не отговарят на всички общностни ветеринарни изисквания.
(4)
С цел да се улесни преходът от съществуващия режим в България и Румъния към този, който е вследствие на прилагането на общностното ветеринарно законодателство, е подходящо да се определят преходни мерки за търгуването на тези продукти.
(5)
Тези мерки следва да отчетат произхода на тези продукти от животински произход, както и запасите на материала за опаковане и пакетиране, и материала за етикетиране, които носят отпечатани марки.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Настоящото решение се прилага за продукти от животински произход, които:
a)
попадат в обхвата на Регламент (EО) № 853/2004; и
б)
са получени в предприятия в България и Румъния дo 31 декември 2006 г.
Член 2
1. Продуктите, посочени в член 1, могат от 1 януари до 31 декември 2007 г. да бъдат предлагани на пазара в новите държави-членки на произход, при условиe че носят националната марка, установена в тази нова държава-членка преди 1 януари 2007 г. за продукти от животински произход, подходящи за консумация от човека.
2. Държавите-членки гарантират, в съответствие с Директива 89/662/EИО на Съвета (5), и по-специално член 3 от нея, че продуктите, посочени в параграф 1, не се търгуват между държавите-членки.
Член 3
Чрез дерогация от член 2, параграф 1, от 1 януари до 31 декември 2007 г. държавите-членки разрешават търговията с продуктите, посочени в член 1, които са получени в предприятия, имащи разрешение за износ в Общността, при условиe че продуктите:
a)
носят здравната марка за износ в Общността или идентификационна марка, предвидена в член 5, параграф 1 от Регламент (EО) № 853/2004, на съответните предприятия;
б)
са придружени от документа, предвиден в член 14 от Регламент (EО) № 854/2004 на Европейския парламент и на Съвета (6), в който компетентният орган на новите държави-членки на произход удостоверява следното:
„Произведени преди 1 януари 2007 г., в съответствие с Решение 2007/30/EО на Комисията“.
Член 4
Запаси от препечатан материал за опаковане и пакетиране и етикети, които носят марката, установена в новата държава-членка на произход преди 1 януари 2007 г. за продукти от животински произход, подходящи за консумация от човека, могат да бъдат използвани до 31 декември 2007 г. за предлагането на националния пазар, както е предвидено в член 2.
Член 5
Настоящото решение се прилага от датата на влизане в сила на Договора за присъединяване на България и Румъния и при условие че последният влезе в сила.
Член 6
Адресати на настоящото решение са държавите-членки.
Съставено в Брюксел на 22 декември 2006 година.